題邛州文同判官五箴堂
作者：趙抃
朝代：宋

paragraphs: 李唐韓吏部，矯矯文宗師。
立言作諸箴，勵世亦自規。
游箴警惰廢，事業終光輝。
言箴慎囁囁，張口觸禍機。
行箴死所守，於義無乖違。
好惡不悖理，戒或私是非。
知名懼浮實，動主嫌怨隨。
五者日踐履，要以君子歸。
與可知道粹，期至嚴奧窺。
誦已記所志，礲石鎸其辭。
俾之揭堂上，使後亦忽隳。
夫人貴且富，非得强自爲。
入賢去不肖，在己不在時。
希韓亦韓徒，中道無已而。